钦定古今图书集成/明伦汇编/人事典/第083卷 > 渔樵问答 > 《阴德论》唐·李德裕
## 钦定古今图书集成/明伦汇编/人事典/第083卷 > 渔樵问答 > 《阴德论》唐·李德裕

陈平称“吾多阴谋，道家之所禁。吾世即废，亦已矣，不
能复起，以吾多阴祸也。”至曾孙何，国绝，班生著陈平
之言，以为世戒，理当然矣。而邴丞相才及子显，出为
关内侯，至孙昌乃绝。国绝，三十二岁复续，而张汤、杜
周子孙，世有令名，皆在显位，其故何哉？邴丞相于汉
宣之德，可谓至矣。晋荀息以忠贞之故，不敢负献公；
程婴以托孤之义，不忍欺赵氏，所以继之以死，终不
食言。邴丞相于史皇孙，微君臣之分，无亲戚之情，而
保养曾孙，仁心恻隐，置于闲燥，给以私财，介然拒天
子之使，因是全四海之命。又奏记霍光，决定大策，既
而显征卿之美，削士伍之辞，其深厚不伐，古所未有。
夏侯胜以为有阴德者，必飨其乐，以及子孙，是宜笃
生贤人，世济其美。古所谓“有后者”，良谓是矣，焉在传
爵邑而已哉！张、杜有后者，岂用法虽深，而所治者或
能去天下之恶，除生人之害，所以然也。